Nos Guido Dei gratia Eduensis episcopus notum facimus tam presentibus quam futuris quod in nostra presentia constituti Guido, domicellus, et Guillemus clericus, fratres, quondam nepotes domini Guillemi de Losiaco canonici Eduensis defuncti, quicquid juris habebant vel habere debebant et poterant in domo sitta prope ecclesiam beate Marie Eduensis, quam dictus Guillemus in vita sua tenuerat et in appendiciis et pertinenciis dicte domus, decano et capitulo Eduensi omnino quitaverunt et in perpetuum concesserunt, promittentes, prestitis corporalibus juramentis, se contra dictam quitationem et concessionem per se vel per alios de cetero non venire nec aliquid attemptare et dictam domum cum pertinenciis eidem decano et capitulo erga fratres suos et sorores legittime garantire, promittentes sub religione prestiti juramenti quod dictos fratres suos et sorores suas, cum ad majorem pervenerint etatem, ad hoc inducent bona fide quod dictam quitationem et concessionem laudabunt et ratam habebunt et si quid juris in eadem domo et ejus pertinenciis habeant vel habere debeant, illud totum quitabunt jamdictis decano et capitulo et concedent. Obligaverunt etiam se et promiserunt dicti Guido et Guillemus, fratres, sub pena centum librarum Dyvion. quod dictam laudationem et concessionem a fratribus et sororibus suis laudari facient cum ad majorem etatem, sicut superius est expressum, et de dicta pena constituerunt fidejussores in manu dictorum decani et capituli Hugonem de Torsiaco decanum Sedelocensem et Guidonem de Vautoel canonicum Eduensem, unumcumque videlicet et de medietate dicte pecunie et de toto sub hac forma quod cum fratres et sorores dictorum Guidonis et Guillemi in majori etate dictam laudationem, quitationem et concessionem fecerint, vel si religionem intraverint, sepedicti Guido et Guillemus et dicti fidejussores eorum a dicta pena quiti erunt et penitus liberati. In cujus rei testimonium ad preces et instantiam dictorum Guidonis et Guillemi, fratrum, et dictorum fidejussorum, presentibus litteris sigilli nostri apposuimus firmamentum. Actum anno Domini Mº CCº quadragesimo secundo, mense Marcio.